DA Den Europæiske Unions Tidende C 30/10

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 30/06

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Indsigelser skal være Kommissionen i hænde inden seks måneder efter datoen for denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»FRÄNKISCHER KARPFEN«/»FRANKENKARPFEN«/»KARPFEN AUS FRANKEN«

EF-Nr.: DE-PGI-0005-0688-19.03.2008

BGB ( X ) BOB ( )

1. Betegnelse:

»Fränkischer Karpfen«/»Frankenkarpfen«/»Karpfen aus Franken«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.7 Frisk fisk og produkter fremstillet af fisk

3.2. Beskrivelse af produktet med betegnelsen i punkt 1:

»Fränkischer Karpfen«/»Frankenkarpfen«/»Karpfen aus Franken« (i det følgende benævnt »Frankenkarpfen«) er en spejlkarpe (Cyprinus carpio), der sælges levende eller slagtet som spisekarpe.

Ryggen på »Frankenkarpfen« er mørkegrøn, grå eller gråblå, siderne er gulgrønne til gyldne, og bugen er gullig-hvid. Ryg- og halefinnerne er grå, hale- og analfinnerne har en rødlig nuance, og bryst- og bækkenfinnerne er gullige eller rødlige.

Spisekarpens levende vægt ligger mellem 1 000-1 700 g i en alder af tre år. »Frankenkarpfen« er en spejlkarpe, der udmærker sig ved hvidt, fast og velsmagende kød og et lavt fedtindhold, som i praksis ligger på højst 10 %. Det begrænsede fedtindhold opnås ved begrænsning af bestandens tæthed (som ikke overstiger 800 karper i K2 pr. ha).

3.3. Råvarer:

—

3.4. Foder (kun for produkter af animalsk oprindelse):

Foderet er overvejende naturbaseret (bundvegation, zooplankton og lignende); ved opdræt af spisefisk (K2-K3) gives tilskud af bælgplanter og korn, undtagen majs. Derudover tillades også foderblandinger, som er tilladt i henhold til det bayerske kulturlandskabsprogram. Disse foderblandinger må udelukkende bestå af markfrugter og ikke indeholde nogen bestanddele af animalsk oprindelse. I forbindelse med disse foderblandinger må andelen af råprotein højst udgøre 16 % og andelen af samlet fosfor højst 0,6 %. Andelen af grønmel skal ligge på mindst 10 %.

3.5. Specifikke etaper af produktionen, som skal finde sted i det afgrænsede geografiske område:

Da karpen vokser i de varme sommermåneder, tæller man dens alder i somre. Spisekarpen opdrættes i Franken i.d.R. i en rotation på tre somre. Af ægget opdrættes i det første år såkaldte K1. Efter den efterfølgende overvintring vokser fiskene til K2, hvorefter de igen overvintrer for den tredje sommer (K3) at nå den ønskede vægt.

»Frankenkarpfen« skal i forbindelse med produktionen mindst befinde sig i det geografiske område fra sættefisk (K2) til spisefisk (K3), dvs. mindst en produktionsperiode (begyndende fra april i det pågældende år).

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Det geografiske område omfatter alle karpetyper i Unter-, Mittel- og Oberfranken.

5. Tilknytning til det geografiske område:

5.1. Det geografiske områdes egenart:

»Frankenkarpfen« er allerede blevet produceret i produktionsregionen i ca. 900 år. Historisk set er karpeproduktionen nært forbundet med de frankiske klostre.

Frankens fiskedamme strækker sig i et mere eller mindre bredt bælte gennem det geologiske Rednitz-bækken og det øvre Altmühl-, Aisch- og Wörnitzgrund. De ligger overvejende i området mellem- eller broget-Keuper, sandstens-Keuper, og især på de lette sandjorder i Burgsandstein. Skiftet mellem sandstenslag og lerholdige vandstandsende lag, som er karakteristisk for jorderne i broget-Keuper, har vist sig at være særdeles gunstigt for dambrug.

Overalt i Franken findes dammene udelukkende i den geologiske formation Keuper. I denne findes der som nævnt vandstandsende jorder, der kun har ringe tab af udsivende vand. Det er således tilstrækkeligt med en ringe tilstrømning eller en beskeden nedbør til at holde vandstanden sommeren over.

I forhold til resten af Tyskland er Franken relativt set meget nedbørsfattigt. Således ligger den årlige nedbør i gennemsnit på mellem ca. 600 og 650 mm, og gennemsnitstemperaturen ligger på 7-9 grader celsius. Der er derfor tale om et varmt, nedbørsfattigt og tørt klima af kontinental karakter. Den begrænsende faktor for dambrug i Franken er i modsætning til Oberpfalz vandforsyningen. Som følge af det i forhold til Oberpfalz varmere klima er dammene mere frugtbare og giver et større udbytte.

Karpedambrug præger ikke blot landskabet, men også det kulturelle liv i Franken. Der er således skrevet bøger med anekdoter om dambrug, skrevet sange om karper og organiseret (kunst-)udstillinger med karper som tema.

»Frankenkarpfen« serveres som et traditionelt måltid i adskillige restauranter i hele Franken, og disse restauranter har — i lighed med »Frankenkarpfen« — ofte en århundredlang tradition. Størstedelen af de restauratører, der som regel har serveret karper gennem flere generationer, har også beholdere (lagerbassiner), således at de altid kan tilbyde friske karper.

»Frankenkarpfen« har i hele regionen fået et godt ry som næringsmiddel, og der findes da også typisk frankiske tilberedningsmåder (f.eks. stegt flækket karpe).

5.2. Produktets egenart:

»Frankenkarpfen« udmærker sig ved et hvidt, fast kød med en typisk smag, der kan beskrives som ikke jordagtig, behageligt velsmagende og med et anstrøg af god nykogt kartoffel. På grund af den foreskrevne bestandtæthed har »Frankenkarpfen« et lavt fedtindhold, som i praksis ligger på højst 10 %.

5.3. Årsagssammenhængen mellem det geografiske område og produktets særlige egenskaber, omdømme eller andre kendetegn:

»Frankenkarpfen« er kendt på regionalt plan og på landsplan og nyder et godt ry blandt forbrugerne. Som følge af det rene vand af en høj kvalitet, hvori fiskene opdrættes i det afgrænsede område, på grund af de naturlige og geografiske betingelsers indvirkning på karpeopdrætten og som resultat af påvirkningen fra den specifikke undergrund i Franken samt især den overvejende naturlige næring (fiskenæringsdyr) i vandet i det pågældende område er smagen karakteristisk og typisk. Den kan beskrives som ikke jordagtig, behageligt velsmagende og med et anstrøg af god nykogt kartoffel. Fodringen og den ringe bestandtæthed (som ikke overstiger 800 K2 pr. ha) garanterer en fremragende kødkvalitet.

Omdømme

»Frankenkarpfens« gode omdømme skyldes dens kvalitet og dambrugets store betydning og århundredlange tradition i Franken.

Desuden har karpens faste forankring i det kulturelle liv i det geografiske område og den meget store popularitet som næringsmiddel og fast bestanddel af den frankiske spisekultur gjort »Frankenkarpfen« til en regional specialitet med såvel regionalt som landsdækkende renommé.

En forbrugerundersøgelse i Nürnberg fra 2002 viste, at 31 % af forbrugerne foretrak »Frankenkarpfen«. Derudover er Frankenkarpfen også blevet optaget i databanken over traditionelle bayerske specialiteter (http://www.food-from-bavaria.de). I denne databank under det bayerske ministerium for land- og skovbrug optages kun sådanne produkter, som nyder anseelse blandt befolkningen i Bayern.

Henvisning til offentliggørelsen af varespecifikationen:

Markenblatt Heft 35 af 31 august 2007, del 7a-aa, s. 16130

http://www.register.dpma.de/DPMAregister/geo/detail.pdfdownload/70

(1) EUT L 93 af 31.3.2006, s. 12.